論語 (漢文叢書)/雍也第六
第六

六之一

子曰：「雍也，可使南面。」仲弓問子桑伯子。子曰：「可也，簡。」仲弓曰：「居敬而行簡，以臨其民，不亦可乎？居簡而行簡，無乃大簡乎？」子曰：「雍之言然。」

六之二

哀公問：「弟子孰爲好學？」孔子對曰：「有顏回者，好學；不遷怒，不貳過，不幸短命死矣！今也則亡，未聞好學者也。」

六之三

子華使於齊，冉子爲其母請粟。子曰：「與之釜。」請益，曰：「與之庾。」冉子與之粟五秉。子曰：「赤之適齊也，乘肥馬，衣輕裘；吾聞之也：君子周急不繼富。」原思爲之宰，與之粟九百，辭。子曰：「毋！以與爾鄰里鄕黨乎！」

六之四

子謂仲弓曰：「犁牛之子，騂且角；雖欲勿用，山川其舍諸？」

六之五

子曰：「回也，其心三月不違仁，其餘，則日月至焉而已矣。」

六之六

季康子問：「仲由可使從政也與？」子曰：「由也果，於從政乎何有？」曰：「賜也可使從政也與？」曰：「賜也達，於從政乎何有！」曰：「求也可使從政也與？」曰：「求也藝，於從政乎何有？」

六之七

季氏使閔子騫爲費宰。閔子騫曰：「善爲我辭焉。如有復我者，則吾必在汶上矣。」

六之八

伯牛有疾，子問之，自牖執其手，曰：「亡之，命矣夫！斯人也，而有斯疾也！斯人也，而有斯疾也！」

六之九

子曰：「賢哉回也！一簞食，一瓢飮，在陋巷，人不堪其憂，回也不改其樂。賢哉回也！」

六之十

冉求曰：「非不說子之道，力不足也。」子曰：「力不足者，中道而廢；今女畫。」

六之十一

子謂子夏曰：「女爲君子儒，無爲小人儒。」

六之十二

子游爲武城宰。子曰：「女得人焉耳乎？」曰：「有澹臺滅明者，行不由徑；非公事，未嘗至於偃之室也。」

六之十三

子曰：「孟之反不伐，奔而殿，將入門，策其馬，曰：『非敢後也，馬不進也。』」

六之十四

子曰：「不有祝鮀之佞，而有宋朝之美，難乎免於今之世矣。」

六之十五

子曰：「誰能出不由戶？何莫由斯道也！」

六之十六

子曰：「質勝文則野，文勝質則史。文質彬彬，然後君子。」

六之十七

子曰：「人之生也直，罔之生也幸而免。」

六之十八

子曰：「知之者，不如好之者，好之者，不如樂之者。」

六之十九

子曰：「中人以上，可以語上也；中人以下，不可以語上也。」

六之二十

樊遲問知。子曰：「務民之義，敬鬼神而遠之，可謂知矣。」問仁。曰：「仁者先難而後獲，可謂仁矣。」

六之二一

子曰：「知者樂水，仁者樂山。知者動，仁者靜。知者樂，仁者壽。」

六之二二

子曰：「齊一變，至於魯；魯一變，至於道。」

六之二三

子曰：「觚不觚，觚哉！觚哉！」

六之二四

宰我問曰：「仁者雖吿之曰：『井有仁焉。』其從之也？」子曰：「何爲其然也？君子可逝也，不可陷也。可欺也，不可罔也。」

六之二五

子曰：「君子博學於文，約之以禮，亦可以弗畔矣夫！」

六之二六

子見南子，子路不說。夫子矢之曰：「予所否者，天厭之！天厭之！」

六之二七

子曰：「中庸之爲德也，其至矣乎！民鮮久矣！」

六之二八

子貢曰：「如有博施於民，而能濟衆，何如？可謂仁乎？」子曰：「何事於仁，必也聖乎？堯舜其猶病諸！夫仁者，己欲立而立人，己欲達而達人。能近取譬，可謂仁之方也已。」

論語
論語 (漢文叢書)